ORI วิ่ง 6% ลุ้นกำไรปีนี้ทะลุ 3 พันลบ. รับยอดโอนคอนโดพุ่ง โบรกชูเป้า 15 บ. อัพไซด์ 40%
ORI วิ่ง 6% ลุ้นกำไรปีนี้ทะลุ 3 พันลบ. โต 14% รับยอดโอนคอนโดใหม่เพิ่ม และมีกำไรจากธุรกิจใหม่มากขึ้น โบรกแนะ “ซื้อ” เป้า 15 บ. อัพไซด์ 40%
ORI วิ่ง 6% ลุ้นกำไรปีนี้ทะลุ 3 พันลบ. โต 14% รับยอดโอนคอนโดใหม่เพิ่ม และมีกำไรจากธุรกิจใหม่มากขึ้น โบรกแนะ “ซื้อ” เป้า 15 บ. อัพไซด์ 40%
26 พ.ค. 2565

ผู้สื่อข่าวรายงานว่าวันนี้ (26 พ.ค. 2565) ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 14:50 น. อยู่ที่ระดับ 10.70 บาท เพิ่มขึ้น 0.60 บาท หรือ 5.94% โดยทำจุดสูงสุดที่ 10.80 บาท และทำจุดต่ำสุดที่ 10.20 บาท ด้วยมูลค่าการซื้อขาย 116.55 ล้านบาท สำหรับอัพไซด์มาจากการนำราคาหุ้น ณ ปัจจุบันมาคำนวณกับราคาเป้าหมายที่ทางฝ่ายวิจัยได้ให้ไว้ จึงมีอัพไซด์ อยู่ที่ 40.18%

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (24 พ.ค.2565) โดยทางฝ่ายวิจัยมีมุมมองเป็นบวกจากการประชุม SET Opportunity Day จาก outlook ที่จะดีขึ้นตามเดิม โดยมีประเด็นสำคัญ ดังนี้ 1) โครงการ Park Origin ทองหล่อ (มูลค่าโครงการ 1.2 หมื่นล้านบาท) ที่เลื่อนโอนมาจากไตรมาส 1/2565 กำลังจะเริ่มโอนปลายเดือน พฤษภาคม 2565 คาดว่าจะโอนในไตรมาส 2/2565 ราว 1.2-1.5 พันล้านบาท และทั้งปีจะยังโอนได้ตามแผนเดิมที่ 4.5 พันล้านบาท, 2) presales เดือน เมษายน 2565 ยังทำได้ดีที่ 2.9 พันล้านบาท เพิ่มขึ้น 40% เมื่อเทียบกับงวดเดียวกันของปีก่อน และประเมินว่าไตรมาส 2/2565 จะทำได้ราว 9.5 พันล้านบาท เพิ่มขึ้น 17% เมื่อเทียบกับงวดเดียวกันของปีก่อนและเพิ่มขึ้น 17% จากไตรมาสก่อนหน้า และทำให้รวมครึ่งปีแรก 2565 จะทำ presales ได้ 1.75 หมื่นล้านบาทเพิ่มขึ้น 11% เมื่อเทียบกับงวดเดียวกันของปีก่อน จากกำลังซื้อที่ดีขึ้น และมีการเปิดโครงการใหม่เพิ่มมากขึ้น
รวมทั้ง 3) ประเมินยอดโอนไตรมาส 2/2565-4/2565 จะดีขึ้นทุกไตรมาส ตามแผนการโอนคอนโดใหม่ที่เพิ่มขึ้น โดยในไตรมาส 2/2565 จะยังเติบโตไม่มากราว เพิ่มขึ้น 15% จากไตรมาสก่อนหน้า ขณะที่ยอดโอนส่วนใหญ่จะอยู่ในครึ่งปีหลัง 2565 และ 4) ณ 31 มีนาคม 2565 มี backlog ที่จะโอนปี 2565 จำนวน 1.5 หมื่นล้านบาท บวกกับรายได้ที่โอนในไตรมาส 1/2565 จะทำให้มีรายได้ที่รอโอนในปี 2565 แล้วคิดเป็น 85% จากรายได้ที่ประเมิน
โดยยังคงประมาณการกำไรสุทธิในปี 2565 ที่ 3.6 พันล้านบาท เพิ่มขึ้น 14% เมื่อเทียบกับงวดเดียวกันของปีก่อน (กำไรไตรมาส 1/2565 คิดเป็น 20% จากทั้งปี) โดยแนวโน้มกำไรสุทธิไตรมาส 2/2565 จะดีขึ้นเล็กน้อยจากไตรมาสก่อนหน้า และเร่งตัวขึ้นมากในครึ่งปีหลัง 2565 จาก 1) ยอดโอนคอนโดใหม่ที่จะเพิ่มขึ้นต่อเนื่อง โดยจะมีคอนโดใหม่โอนมากขึ้นเป็น 6 โครงการ โดยมีโครงการ highlight ได้แก่ Park Origin ทองหล่อ มาจากมูลค่าโครงการ 1.2 หมื่นล้านบาท โดยทำยอดขายได้แล้ว 72% เริ่มโอนพฤษภาคม 2565 , Park Origin ราชเทวี มาจากมูลค่าโครงการ 3 พันล้านบาท โดยทำยอดขายได้แล้ว 95% เริ่มโอนไตรมาส 3/2565 และ Park Origin จุฬา-สามย่าน มาจากมูลค่าโครงการ 4.6 พันล้านบาท โดยทำยอดขายได้แล้ว 98% เริ่มโอนไตรมาส 4/2565
รวมทั้ง 2) โครงการแนวราบที่จะมีการโอนเพิ่มขึ้นต่อเนื่อง ตามการเปิดโครงการใหม่ในปี 2565 มากขึ้นเป็น 1.3 หมื่นล้านบาทเพิ่มขึ้น 73% เมื่อเทียบกับงวดเดียวกันของปีก่อน และ 3) จะเริ่มรับรู้กำไรจากธุรกิจใหม่มากขึ้น โดยเฉพาะใน ครึ่งปีหลัง 2565 จากธุรกิจ logistics (ALPHA ทำคลังสินค้า ร่วมทุนกับ JWD) และ Thai Leaf เริ่มมีรายได้จากธุรกิจกัญชง (ORI ถือหุ้น 25%)
นอกจากนี้ ยังคงราคาซื้อเป้าหมายที่ 15.00 บาท อิงในปี 2565 PER ที่ 10 เท่า โดยมี key catalyst จากกำไรไตรมาส 2/2565-4/2565 ที่จะดีขึ้นต่อเนื่อง ขณะที่ presales ที่สูงจะช่วยหนุนยอดโอนปี 2566-2567 มากขึ้น รวมถึงธุรกิจใหม่จะเริ่มรับรู้กำไรที่มากขึ้นตั้งแต่ครึ่งปีหลัง 2565